Stenbocki maja

Rahukohtu 13

15161 Tallinn

Meie *kuupäev digitaalallkirjas*

Jäätmeseaduse, pakendiseaduse ja teiste seaduste eelnõu

Austatud Vabariigi Valitsus,

Eesti Tööandjate Keskliit peab vajalikuks esitada märgukiri ning juhtida kavandatava jäätmereformi osas tähelepanu olulistele probleemkohtadele, mis võivad negatiivselt mõjutada ettevõtluskeskkonda, konkurentsiolukorda ja ringmajanduse arengut Eestis.

Tööandjad on pidanud jäätmereformi algatust tervitatavaks ning leiavad, et muutused jäätmevaldkonnas on väga vajalikud. Kahjuks peame täna tõdema, et käesolev seadusemuudatuste pakett on panustamas peamiselt süsteemi ümberkorraldamisesse, mitte reformi algse eesmärgi saavutamisesse. Leiame, et seaduse algset eesmärki silmas pidades –jäätmete ringlussevõtu suurendamine – ei muutu sisuliselt mitte midagi. Jäätmereform pakub tänasel kujul vaid pool lahendusest, teine (olulisem) pool on jäätud käsitlemata ning baseerub vaid soovidel ning lubadustel.

Peame oluliseks põhimõtet, et kui seadus annab õigused, peavad selgelt olema väljendatud ka sellega kaasnev vastutus ning kohustused.

Toome järgnevalt välja olulisemad ettevõtteid puudutavad probleemkohad:

**1. Munitsipaliseerimise kaudu konkurentsiolukorra halvenemine**

Jäätmeveo, aga ennekõike jäätmekäitluse valdkonnas toob hetkel laual olev seadusemuudatus endaga kaasa konkurentsiolukorra halvenemise, sest läbi sisetehingute lubamise (mis on sisuliselt ühe valdkonna munitsipaliseerimine) on võimalik omavalitsustel suunata teenuste osutamine järkjärgult oma ettevõtetele, mis toob kaasa turumoonutusi. Juhime tähelepanu, et sellele vastuolule on viidanud ka Konkurentsiamet ning seaduse koostajad on otsustanud selle jätta tähelepanuta. Vähe tähtis ei ole ka see, et kohalike omavalitsuste ettevõtted luuakse ja peetakse üleval omavalitsuse elanike maksurahast, mis seab eraettevõtted ebavõrdsesse olukorda. Selle seadusemuudatuse tulemusena ei jää erasektorile enam piisavalt võimalusi teenuse arendamiseks ja efektiivsuse tõstmiseks.

**2. Ringmajanduse tehnoloogiate arengu pidurdumine**

Munitsipaliseerimise korral lahendatakse küll jäätmekäitluse baasvajadused, kuid turupõhine areng seiskub ning Eesti suurust arvestades ei jää väljaspool munitsipaliseeritud jäätmete käitlust enam piisavalt jäätmevoogusid, et arendada edasi uusi kaasaegseid ringmajanduse tehnoloogiaid. Ringmajanduse tehnoloogiad vajavad erasektori investeeringuid, seda soodustavat keskkonda ja stabiilset jäätmevoogu.

**3. Ettevõtetele peab süsteem olema mõistlik**

Ettevõtjate komplekssete jäätmeprobleemide adresseerimisel saab planeeritud muudatuste korral olema keeruline opereerida mitme jäätmevaldkonna partneriga – üks, kelle on valinud omavalitsus ja teine, kes korraldab muud veod ja nõustab keerulistes jäätmekorralduslikes teemades. Selline killustatus tekitab ebamõistlikku halduskoormust ja vähendab ettevõtete tegevuse efektiivsust. Ettevõtete väljumine korraldatud jäätmeveost peab olema lihtsam ja mugavam kui see on täna. Selleks soovib Tööandjate Keskliit koheselt jätkata arutelusid vastutava ministeeriumiga, et leida mõlemat osapoolt rahuldavad lahendused. Jäätmekäitluse paindlikum korraldus võimaldab ettevõtetel valida neile sobivaim lahendus.

**5. Ringluseesmärgi täitmise vastutuse määratlematus**

Jäätmereform ei sätesta selgelt, kes vastutab olmejäätmete ringlussevõtu sihtide täitmise eest. Selline regulatiivne ebaselgus põhjustab suure tõenäosusega olukorra, kus riik ei suuda täita seatud eesmärke, mis omakorda tähendab vajadust seadust lähiajal uuesti korrigeerida. Selge vastutuse ja konkreetsete sihtide seadmine aitaks vältida järjekordseid õigusmuudatusi ja tagaks eesmärkide täitmise parema planeerimise.

Lisaks ei ole jäätmereformis arvestatud Euroopaüleselt kavandatavaid valdkondlikke reforme, mis sunnivad ka Eestit arvestama ühtse turu reeglitega ja sellest tulenevalt peame jäätme- ja pakendiseadust peagi uuesti muutma. Halvimal juhul tekib olukord, kus regulatsioon on dubleeritud (kavandatav pakendiseadus vs otsekohalduv EL pakendimäärus). Jätkuvalt peame problemaatiliseks ambitsiooni ülereguleerida niigi keerulist ja EL’i poolt väga täpselt reguleeritud valdkonda siseriiklikult oluliselt rangemalt.

**6. Ebapiisav mõjuanalüüs ja reguleerimata jäätmetasu põhimõtted**

Jäätmereform toob kaasa mitmeid olulisi muudatusi, mille mõjusid ei ole piisavalt analüüsitud. Eelkõige puudutab see jäätmetasude suurust ja nende kehtestamise põhimõtteid. Hetkel ei ole selge, kuidas need tasud kujunevad ja mõjutavad ettevõtete tegevust ja konkurentsivõimet ning kas need on majanduslikult põhjendatud. Enne muudatuste rakendamist tuleks läbi viia põhjalik mõjuanalüüs, sealjuures ka kohalike omavalitsuste motivatsioon võimalikult kuluefektiivselt teenust pakkuda.

Seadusemuudatuste tänasel kujul vastuvõtmisel jäävad suurima löögi alla Eesti pakendiettevõtted ning laiemalt ka kohalik toidutööstus. Tootjavastutus- ja taaskasutusorganisatsioonid on hinnanud, et muutused toovad nii halduskoormuse suurenemise kui ka teenustasude mitmekordse kasvu. Jääb arusaamatuks, miks täna hästi toimivat tootjavastutussüsteemi selliselt reformitakse. Seaduasjanda tahe võib olla kohalike omavalitsuste jõuõla suurendamine, kuid lisandväärtust see ühelegi osapoolele ei loo.

*Eraldi peame vajalikuks välja tuua viited Kliimaministeeriumi värskele bürokraatia vähendamise plaanile (avaldatud märtsis 2025, Delfi Roheportaalis), mida ei ole kooskõlastatud mõjutatud osapooltega ja mis oma ettepanekutes otseselt riivab oluliselt pakendikohustusega ettevõtete huve ja hajutab ringlussevõtu vastutust ja kogumise kohustust veelgi.*

Arvestades eeltoodud murekohti, palume uuel vastutaval ministril analüüsida, kas planeeritavad muudatused on kooskõlas õiglase konkurentsi põhimõttega ning kas ettevõtete õigused ja võimalused jäätmekäitluses on piisavalt tagatud. Samuti kutsume üles jätkama avatud arutelu, et leida tasakaalustatud lahendused nii ettevõtluskeskkonna kui ka keskkonnaeesmärkide saavutamiseks.

**Teeme ettepaneku seadusemuudatusega tänasel kujul edasi mitte minna,** enne kui ülaltoodud probleeme ei ole sisuliselt adresseeritud ning ka vastavusse viidud Euroopa Liidu kaudu kohalduvate valdkondlike määruste tegevuskavadega.

Lugupidamisega

*/allkirjastatud digitaalselt/*

Hando Sutter

Eesti Tööandjate Keskliidu tegevjuht